Správa o podujatí

Konferencia **Východné partnerstvo: čo po summite vo Vilniuse?**

Miesto Bratislava, kongresová sála Ministerstva zahraničných vecí a európskych záležitostí SR (Hlboká cesta 2)

Dátum 22. október 2013

Organizátori Výskumné centrum Slovenskej spoločnosti pre zahraničnú politiku, n.o., Zastúpenie Európskej komisie v SR

Partneri Nadácia Friedricha Eberta, Ministerstvo zahraničných vecí a európskych záležitostí SR, EurActiv.sk (mediálny partner)

 Podujatie bolo súčasťou projektu *Platforma vládneho a mimovládneho sektora pre spoluprácu a pôsobenie SR v rámci Východného partnerstva* (viac pozri 3. panel konferencie)

Cieľ Konferencia mala tri hlavné ciele: 1) zhodnotiť stav Východného partnerstva pred 3. summitom vo Vilniuse na konci novembra 2013, vrátane očakávaných výsledkov summitu; 2) rozdiskutovať možné scenáre ďalšieho vývinu Východného partnerstva po summite vo Vilniuse; 3) zhodnotiť aktivity členských krajín EÚ – rozvojovú a technickú pomoc poskytovanú krajinám Východného partnerstva - na príklade Švédska, krajín V4 s osobitným zreteľom na aktivity Slovenska.

Účastníci Na konferencii sa zúčastnilo 154 účastníkov. Najväčšiu skupinu účastníkov tvorili zástupcovia univerzitných a verejných výskumných pracovísk – pedagógovia, výskumní pracovníci, doktorandi a študenti zo SR (Ekonomická univerzita, SAV, Trnavská univerzita, UK, UMB) i zahraničia (ČR, Fínsko, Poľsko, Maďarsko, Rakúsko, SRN) – spolu 43 účastníkov. Druhú najväčšiu skupinu účastníkov tvorili zástupcovia štátnych inštitúcií zo SR (MDVRR SR, MF SR, MH SR, MK SR, MPRV SR, MV SR, MS SR, MŠVVŠ SR, MZ SR, MZVaEZ SR, NADSME, NR SR, SARIO, SAMRS) – spolu 33 účastníkov. Štátne úrady zahraničných krajín a medzinárodné organizácie boli zastúpené počtom 32 účastníkov, vrátane zástupcov diplomatického zboru 25 krajín akreditovaných v SR. Na konferencii sa ďalej zúčastnil rovnaký počet 32 zástupcov slovenských MVO a mimovládnych think tankov, 8 zástupcov súkromných spoločností zo SR, 4 zástupcovia slovenských médií (EurActiv.sk, Pravda, RTVS) a 2 zástupcovia ukrajinskej televízie Inter. Údaje sú spracované podľa registračných listín účastníkov konferencie.

Médiá Mediálny partner konferencie EurActiv.sk pripravil z rokovania konferencie nasledujúce mediálne výstupy:

 Východné partnerstvo: integračný model bez členstva, <http://www.euractiv.sk/rozsirovanie/clanok/vychodne-partnerstvo-integracny-model-bez-clenstva-021653> (prístup 28.10.2013)

 Olexandr Suško: úspech Ukrajiny môže transformovať Rusko, <http://www.euractiv.sk/rozsirovanie/interview/uspech-ukrajiny-moze-transformovat-rusko-021686> (prístup 28.10.2013)

 Vilnius – teraz alebo nikdy?, <http://www.euractiv.sk/rozsirovanie/clanok/vilnius--teraz-alebo-nikdy-021657> (prístup 28.10.2013)

Prílohy Program konferencie

 Podkladová štúdia

Súhrn rokovania

Konferenciu otvorili úvodnými príhovormi ***Alexander Duleba***, riaditeľ RC SFPA, ***Dušan Chrenek***, vedúci Zastúpenia EK v SR a ***Mirko Hempel***, riaditeľ Friedrich Ebert Stiftung pre ČR a SR***. Alexander Duleba*** zdôraznil význam Východného partnerstva pre záujmy SR, a predovšetkým, podpisu asociačnej dohody Ukrajiny s EÚ, ku ktorému by malo dôjsť počas tretieho summitu VP vo Vilniuse na konci novembra 2013. Podľa odhadu MH SR, v prípade odstránenia colných prekážok v obchode s Ukrajinou – čo môže nastať v prípade úspešnej implementácie asociačnej dohody – bilaterálny obchod medzi SR a Ukrajinou môže narásť až trojnásobne v porovnaní so súčasným stavom (obchodný obrat SR s Ukrajinou v roku 2012 bol na úrovni 1 miliardy euro). Zároveň, na vonkajších hraniciach Ukrajiny s členskými krajinami – Poľsko, SR, Maďarsko a Rumunsko – je možné očakávať podobný efekt ako na nemecko-poľských, nemecko-českých, rakúsko-slovenských a pod. hraniciach po podpise asociačných dohôd krajín V4 na začiatku 90. rokov: oživenie hospodárskeho rozvoja prihraničných regiónov. Úspešné naplnenie cieľov VP je primárnym záujmom krajín V4. Vedúci ZEK ***Dušan Chrenek*** uviedol, že VP má kľúčové miesto v SPBP EÚ a úspešná VP je meradlom úspešnosti celej SZBP EÚ. Vyjadril očakávanie, že summit vo Vilniuse bude predstavovať míľnik v napĺňaní cieľov VP. ***Mirko Hempel*** označil spoluprácu SRN a krajín V4 za kľúčovú pre úspech EÚ. Zdôraznil, že pre verejnú mienku v SRN, rovnako ako i pre kľúčových aktérov nemeckej politiky, je dôležité presvedčenie, že krajiny VP rešpektujú demokratické hodnoty a pravidlá právneho štátu.

S hlavnými príhovormi na konferencii vystúpili ***Michael Zilmer-Johns***, osobitný poradca vysokej predstaviteľky EÚ pre spoločnú zahraničnú a bezpečnostnú politiku Catherine Ashton, a podpredseda vlády SR a minister zahraničných vecí a európskych záležitostí SR ***Miroslav Lajčák***. Podľa ***Michaela Zilmer-Johnsa***, očakávania EÚ v súvislosti so summitom vo Vilniuse sú veľké, pričom sa týkajú najmä progresu krajín VP vo vývoji ich zmluvného rámca s EÚ: podpis asociačnej dohody s Ukrajinou, inicializácia asociačných dohôd s Moldavskom a Gruzínskom. Vyjadril znepokojenie nad neočakávaným obratom v postoji Arménska, ktoré sa na poslednú chvíľu rozhodlo nepodpísať dohodu s EÚ, ale pristúpiť k colnej únii s Ruskom, Bieloruskom a Kazachstanom. Vyjadril tiež poľutovanie nad neadekvátnym chápaním VP zo strany Ruska, ktoré VP považuje za hru s nulovým súčtom. Podľa Zilmera-Johnsa, bez ohľadu na výsledky summitu vo Vilniuse, VP bude potrebovať „rekalibráciu“ s cieľom zachovať jeho pozitívnu dynamiku. Podpredseda vlády a minister SR ***Miroslav Lajčák*** oboznámil účastníkov konferencie s výsledkami rokovania Rady EÚ pre vonkajšie vzťahy, ktoré sa uskutočnilo deň pred konaním konferencie 21. októbra 2013, vrátane stretnutia skupiny ministrov zahraničných vecí členských krajín EÚ „Priatelia Ukrajiny“ za účasti ministra zahraničných vecí Ukrajiny Leonida Kožaru pred zasadnutím Rady. Za jedno z hlavných posolstiev rokovania Rady EÚ pred Vilniuskym summitom, ktoré bolo určené najmä Ukrajine, označil potrebu vyriešiť kauzu bývalej ukrajinskej premiérky Júlie Tymošenkovej „čím skôr“, nie až tesne pred summitom. Zdôraznil, že kauza má pre EÚ symbolický politický význam a bez jej včasného vyriešenia, môže byť ohrozený podpis asociačnej dohody s Ukrajinou na summite, resp. jej ratifikácia po summite. Vyjadril zároveň potrebu diskusie v rámci EÚ o poskytnutí pomoci krajinám VP, ktoré čelia veľkým hospodárskym problémom, vrátane v dôsledku obchodných sankcií, ktoré voči krajinám VP začalo uplatňovať Rusko. Potvrdil význam Ukrajiny ako kľúčovej krajiny VP i partnera SR, zároveň však uviedol, že SR chce v rámci svojich možností poskytnúť pomoc i ďalším krajinám VP, a predovšetkým, Moldavsku, ktoré by sa malo stať programovou krajinou SlovakAid. Podľa ministra Lajčáka, po oznámení Arménska, že nebude podpisovať asociačnú dohodu s EÚ, bolo by potrebné začať diskusiu o novom formáte zmluvného vzťahu EÚ s Arménskom.

Prvý panel konferencie mal za cieľ analyzovať očakávania, resp. predpokladané výsledky Vilniuskeho summitu. Panel moderoval ***Vladimír Bilčík***, vedúci expert RC SFPA. Vystúpili v ňom: ***Laurynas Kasciunas***, vedúci oddelenia politických analýz a výskumu Centra východoeurópskych štúdií pri MZV Litvy, ***Branislav Hitka***, riaditeľ Tretieho teritoriálneho odboru MZVaEZ SR, ***Kai-Olaf Lang***, zástupca vedúceho výskumného oddelenia Nadácie pre vedu a politiku z Berlína a ***Alexander Duleba***, riaditeľ RC SFPA. S komentármi vystúpili N***at Copsey***, riaditeľ Aston centra pre Európu z Birmighamu a ***László Póti***, vedúci výskumník Maďarského inštitútu medzinárodných vzťahov pri MZV Maďarska. ***Laurynas Kasciunas*** pripustil, že po summite vo Vilniuse môže dôjsť k väčšej diferenciácii medzi krajinami VP z hľadiska ich schopnosti absorbovať ponuku EÚ v rámci VP. Niektoré krajiny VP (Ukrajina, Moldavsko, Gruzínsko) budú schopné dosiahnuť uzavretie asociačných dohôd, iné krajiny VP (Arménsko, Azerbajdža, Bielorusko) nie. Podľa neho, pri reforme VP po Vilniuse bude potrebná kombinácia komplexnej dohody (asociačná dohoda) so sektorovými dohodami (podľa vzoru pristúpenia Ukrajiny a Moldavska k energetickému spoločenstvu EÚ) v súlade so schopnosťami jednotlivých krajín napredovať v spolupráci s EÚ. Krajinám, ktoré nebudú schopné dosiahnuť uzavretie jednej komplexnej asociačnej dohody by EÚ mala ponúknuť možnosť uzavrieť sektorové dohody vo vybraných sektoroch. ***Branislav Hitka*** vyjadril očakávanie SR, že Ukrajina, Moldavsko a Gruzínsko budú schopné na summite vo Vilniuse pokročiť v ich zmluvnom vzťahu s EÚ. Zároveň zdôraznil pripravenosť SR pomáhať krajinám VP pri napĺňaní cieľov VP. ***Kai-Olaf Lang*** poukázal na význam vilniuskeho summitu pre dynamiku VP v osobitosti, ale i pre obsah a budúcu podobu východnej politiky EÚ všeobecne. Kvôli zmrazeným rokovaniam o novej dohode s Ruskom východnú politiku EÚ je možné vlastne zredukovať na VP, inú východnú politiku EÚ momentálne nemá. Za problém a veľkú výzvu považuje absolútnu absenciu politiky EÚ voči Rusku. Bez novej spoločnej agendy medzi EÚ a Ruskom, posledné neprestane vnímať VP ako hru s nulovým súčtom a podľa toho sa bude i správať. Pre úspešné pokračovanie VP EÚ resp. členské krajiny EÚ by mali uzavrieť s krajinami VP tzv. implementačné partnerstvá. Upozornil na technickú náročnosť implementácie asociačných dohôd a skutočnosť, že krajiny VP nedostanú z EÚ podporu porovnateľnú s podporou, ktorú na implementáciu asociačných dohôd v 90. rokoch dostali napr. krajiny V4. ***Alexander Duleba*** upozornil na význam podpisu asociačnej dohody s Ukrajinou, pretože pri ďalších dvoch krajinách, ktoré majú predpoklady pre uzavretie asociačných dohôd – Moldavsko a Gruzínsko – existujú odôvodnené pochybnosti o tom, či budú vôbec schopné kvôli nekontrolovaným separatistickým územiam (Podnestersko, Južné Osetsko, Abcházsko) implementovať DCFTA časť asociačných dohôd. Kišiňov a Tbilisi budú musieť zabezpečiť výkon DCFTA na celom colnom území svojich krajín, bohužiaľ, nemajú ho celé pod kontrolou. V tomto zmysle je Ukrajina jediná krajina VP, ktorá môže dohodu nielen podpísať ale i implementovať. V prípade, že nedôjde k pokroku Ukrajiny, Moldavska a Gruzínska v ich zmluvnom vzťahu s EÚ počas summitu vo Vilniuse, vo VP nastane pauza, ktorá zbrzdí jeho pozitívnu dynamiku. Roky 2014 a 2015 budú volebnými rokmi (európske voľby, sformovanie novej EK, parlamentné voľby v Moldavsku, prezidentské voľby v Ukrajine). V tomto zmysle je Vilnius kľúčovým momentom pre ďalší vývin VP a jeho udržanie medzi prioritnými politikami EÚ. Ak summit nebude úspešný, podkope to celú dynamiku VP. ***Nat Copsey*** vo svojom komentári upozornil na potrebu diskusie o ďalšom otvorení inštitúcií EÚ pre tie krajiny VP, ktoré podpíšu asociačné dohody. Keďže svojim obsahom a najmä vďaka DCFTA sú asociačné dohody ponúknuté krajinám VP identické s dohodami EHP (Európsky hospodársky priestor: Nórsko, Island, Lichtenštajnsko), bolo by potrebné aby krajiny VP mohli získať prístup v štatúte pozorovateľov k pracovným skupinám Rady EÚ, ktoré tvoria spoločnú legislatívu regulujúcu fungovanie jednotného trhu únie – podľa vzoru krajín EHP. Keďže ju budú musieť implementovať, mali by mať prístup k jej tvorbe. ***László Póti*** sa sústredil na analýzu diferencovaného prístupu krajín EÚ k VP, za ktorým, podľa neho stojí diferencované vnímanie Ruska. Vo svojej prezentácii predstavil jednotlivé skupiny krajín EÚ podľa typu percepcie Ruska, čo podľa neho, pomáha pochopiť a vysvetliť i rozdielne prístupy krajín EÚ voči VP.

Druhý panel konferencie bol venovaný diskusii o scenároch vývoja VP i krajín VP po summite vo Vilniuse. Panel moderovala ***Petra Kuchyňková*** z Masarykovej univerzity v Brne. V paneli vystúpili: ***Oleksandr Suško***, výskumný riaditeľ Inštitútu pre euro-atlantickú spoluprácu z Kyjeva, ***Sergi Kapanadze***, riaditeľ Spoločnosti pre reformy v Gruzínsku a bývalý námestník ministra zahraničných vecí Gruzínska, ***Rafal Sadowski***, vedúci výskumník Centra východoeurópskych štúdií z Varšavy a ***András Rácz***, vedúci výskumník Maďarského inštitútu medzinárodných vzťahov pri MZV Maďarska. S komentármi vystúpili: ***Arkadij Mošes***, programový riaditeľ Fínskeho inštitútu medzinárodných vzťahov a ***Stine Klapper*** z Nadácie Friedricha Eberta pre ČR a SR. ***Oleksandr Suško*** uviedol, že európska integrácia Ukrajiny je momentálne jediná téma, v ktorej existuje konsenzus všetkých relevantných politických síl v Ukrajine, a že súčasné vedenie má politickú vôľu asociačnú dohodu s EÚ podpísať. Podľa jeho názoru, skutočnosť, že dohodu môže podpísať súčasný prezident Viktor Janukovyč, ktorý je politickým lídrom rusko-jazyčnej východnej Ukrajiny, je pozitívny faktor z hľadiska prijatia tohto aktu obyvateľstvom východnej Ukrajiny a tým i posilňovaním celospoločenského konsenzu v strategickej voľbe transformácie podľa európskeho modelu, a zároveň, lepším východiskom pre implementáciu asociačnej dohody. ***Sergi Kapandze*** takisto zdôraznil, že väčšinová verejná mienka i postoj hlavných politických aktérov v Gruzínsku sa zhodujú v pokračovaní európskeho integračného procesu. Za negatívny prvok rokovaní o asociačnej dohode označil skutočnosť, že EÚ nechce v asociačných dohodách priznať „európsku perspektívu“ krajinám VP. Upozornil na to, že v Gruzínsku očakávajú rastúci tlak zo strany Ruska v súvislosti s rozhodnutím Arménska odstúpiť od asociačnej dohody a pristúpiť k dohode o colnej únii s Ruskom, keďže územné spojenie medzi Ruskom a Arménskom je možné iba cez územie Gruzínska. ***Rafal Sadowski*** poukázal na zložité politické pomery v krajinách VP, ktoré budú predstavovať riziko pre implementáciu asociačných dohôd v budúcnosti. Poukázal na potrebu väčšieho úsilia zo strany EÚ i krajín V4 pri poskytovaní pomoci proreformným silám a občianskej spoločnosti v krajinách VP. ***András Rácz*** upozornil na rastúce ekonomické problémy krajín VP, vrátane Ukrajiny, ktorá sa nachádza na kraji štátneho bankrotu a bude potrebovať finančnú pomoc zo strany medzinárodných finančných inštitúcií. Zároveň, upozornil na to, že úvery MMF sú podmienené nepopulárnymi reformami, ktoré bude mať ukrajinské vedenie problém uskutočniť kvôli blížiacim sa prezidentským voľbám v jari 2015. Podľa jeho názoru, ak Rusko bude schopné ponúknuť „politicky ľahšiu pomoc“, existuje riziko, že Ukrajina môže otočiť svoj súčasný politický postoj o 180 stupňov. ***Arkadij Mošes*** nadviazal na vystúpenia Rafala Sadowského a Andrása Rácza s tým, že podľa jeho názoru, bolo by chybou myslieť si, že podpis asociačnej dohody bude „nezvrátiteľným bodom“ v postoji krajín VP v prospech európskej integrácie. K zmene postoja krajín VP môže dôjsť pred podpisom dohody (príklad Arménsko) a môže k nemu dôjsť i počas ratifikácie dohody (predpokladá zhruba 3 roky v prípade Ukrajiny), ale i po nadobudnutí účinnosti dohody. Medzi iným, upozornil na nekonzistentnosť EÚ pri uplatňovaní politickej kondicionality na príklade kauzy Tymošenková. Kauza sa pôvodne týkala 20 prípadov uväznenia bývalých vysokopostavených politikov a úradníkov tzv. oranžovej vlády a plného oslobodenia z väzenia Júlie Tymošenkovej, teraz, niekoľko týždňov pred summitom stačí už len umožnenie liečenia Tymošenkovej v Nemecku. ***Stine Klapper*** informovala o spoločnom podujatí FES a RC SFPA v Prešove „Cezhraničné dialógy“, ktorého cieľom bolo priblížiť asociačnú dohodu a jej možné dopady na prihraničné regióny na hranici SR a Ukrajiny. Poukázala na veľký záujem regionálnych aktérov o podujatie a význam ich zapojenia do programov VP.

Tretí panel konferencie bol venovaný zhodnoteniu aktivít Švédska, krajín Vyšehrádskej skupiny, vrátane SR, v oblasti poskytovania rozvojovej i technickej pomoci krajinám VP pri napĺňaní cieľov VP. Tento panel konferencie sa konal v rámci projektu „Platforma vládneho a mimovládneho sektora pre spoluprácu a pôsobenie SR v rámci Východného partnerstva“, ktorá slúži na výmenu informácií a koordináciu činnosti medzi štátnymi i neštátnymi subjektmi SR s aktivitami v krajinách VP alebo subjektmi, ktoré majú záujem o aktivity v krajinách VP. Projekt realizuje RC SFPA s podporou MZVaEZ SR. Panel moderoval ***Vladimír Bilčík***, vedúci výskumník RC SFPA. V paneli vystúpili: ***Mirja Peterson***, vedúca odboru Východná Európa Švédskej agentúry pre medzinárodnú rozvojovú spoluprácu (SIDA), ***Karla Wursterová***, výkonná riaditeľka Medzinárodného vyšehrádskeho fondu a ***Peter Hulényi***, riaditeľ Odboru rozvojovej a humanitárnej pomoci MZVaEZ SR. ***Mirja Peterson*** uviedla, že VP patrí medzi priority rozvojovej a technickej pomoci Švédska. Na obdobie najbližších rokov vláda Švédska vyčlenila pre pomoc krajinám VP 500 miliónov švédskych korún (circa 50 miliónov euro). V súčasnosti prebieha vo Švédsku revízia ODA pre VP ako súčasť prípravy programu pre ďalšie plánovacie obdobie. Pre výslednú podobu programu budú kľúčové výsledky Vilniuskeho summitu, preto je možné očakávať, že bude pripravený až niekedy v decembri 2013. Prioritou švédskej ODA vo VP je podpora vybraných sektorových reforiem a budovanie inštitucionálnych kapacít organizácií občianskej spoločnosti. Vzhľadom na niektoré negatívne skúsenosti z neefektívneho nakladania s prostriedkami švédskej ODA v krajinách VP, SIDA pracuje na zlepšení monitorovacieho procesu a hodnotení projektov. Mirja Peterson zároveň uviedla, že SIDA je pripravená v krajinách VP spolupracovať s partnermi v krajinách V4, vrátane poskytnutia finančnej podpory konkrétnym projektom implementovaných subjektmi z krajín V4. ***Karla Wursterová*** predstavila špeciálny program MVF Visegrad 4 Eastern Partnership Program bol spustený v roku 2011 a v súčasnosti predstavuje jeden z kľúčových programov MVF. Program obsahuje niekoľko grantových schém, ktoré slúžia na podporu spolupráce medzi subjektmi z krajín V4 s ich partnermi z krajín VP so zameraním na plnenie cieľov VP, zdieľanie skúseností krajín V4 s krajinami VP pri realizácii reforiem a akademické výmeny. Pozitívne zhodnotila výsledky realizovaných projektov v rámci prvého kola výziev. Zdôraznila, že MVF v rámci programu spolupracuje s viacerými členskými krajinami EÚ, ktoré finančne prispievajú do programu. ***Peter Hulényi*** informoval o programe a zameraní SlovakAid v krajinách VP, ktoré od spustenia slovenskej ODA v roku 2003, patria medzi jej prioritných prijímateľov. Projekty slovenskej ODA boli realizované v Ukrajine, Moldavsku, Bielorusku a Gruzínsku. Projekty slovenskej ODA, vrátane špecializovaného programu CETIR, sa v krajinách VP sústreďujú na poskytovanie pomoci pri realizácii reforiem, podpore európskeho integračného procesu, budovaniu občianskej spoločnosti i konkrétnej pomoci s cieľom redukovať chudobu, sprístupniť vzdelanie, podporiť rozvoj špecifických lokálnych kapacít, vrátane budovania lokálnej infraštruktúry. V súčasnosti prebieha príprava novej strednodobej stratégie slovenskej ODA, ktorá ráta s významným podielom krajín VP na jej celkovom objeme. Ocenil význam spolupráce s ďalšími donormi a vyslovil nádej, že sa podarí v budúcnosti rozvinúť intenzívnejšiu spoluprácu pri poskytovaní rozvojovej i technickej pomoci, najmä medzi členskými krajinami EÚ. Rokovanie panelu, rovnako ako i celá konferencia, sa stali zdrojom hodnotných informácií pre účastníkov konferencie, vrátane subjektov SR, ktoré sa zúčastňujú na rokovaniach platformy Východného partnerstva (spolu sme na konferencii zaznamenali účasť 33 zástupcov zo štátnych inštitúcií SR a 32 zástupcov mimovládnych slovenských subjektov).

Rokovanie konferencie uzavrel ***Alexander Duleba***. V záverečnom slove opakovane zdôraznil význam a potrebu úspešného summitu vo Vilniuse pre udržanie celkovej dynamiky VP v období po summite. Zároveň, upozornil na potrebu „rekalibrácie“ VP po summite vrátane otvorenia diskusie v rámci EÚ o: 1) kombinácii komplexného prístupu voči krajinám VP, t.j. jedna asociačná dohoda pre krajiny VP, ktoré sú schopné asociačné dohody uzavrieť, so sektorovým prístupom, t.j. sektorové dohody a postupné rozširovanie ich počtu o ďalšie sektorové politiky EÚ regulované spoločnou legislatívou v prípade krajín VP, ktoré nebudú schopné s EÚ uzavrieť jednu komplexnú dohodu; 2) ustanovení statusu pozorovateľa na expertnej úrovni v pracovných skupinách Rady EÚ pre tie krajiny VP, ktoré budú schopné uzavrieť asociačné dohody (všetky pracovné skupiny Rady) a sektorové dohody (vybrané pracovné skupiny pre príslušné sektory). Ďalej uviedol, že v období po Vilniuse porastie význam koordinácie rozvojovej a technickej pomoci poskytovanej krajinám VP zo strany členských krajín EÚ, vzhľadom na náročnosť implementácie asociačných dohôd v krajinách VP a obmedzené prostriedky ENPI. Úplne na záver sa poďakoval všetkým účastníkom konferencie, osobitne zahraničným hosťom, spoluorganizátorom a partnerom konferencie.